G‘arbiy Hindiston sohili yaqinida 20 kishining jasadini olib ketayotgan qayiq topildi

G‘arbiy Hindistondagi Turk va Kaykos arxipelagi yaqinida 24-iyun kuni 20 kishining jasadini olib ketayotgan qayiq topildi.

Turks and Caicos Sun nashrining xabar berishicha, Buyuk Britaniyaning mazkur avtonom hududi ma’murlari qayiq qayerdan kelganini, shuningdek, undagi odamlarning nima sababdan o‘lganini aniqlashga urinmoqda.
Taxminlarga ko‘ra, ular noqonuniy muhojirlar bo‘lgan, ammo mahalliy politsiya komissari Trevor Bottingning so‘zlariga ko‘ra, qayiq “Karib dengizi tashqarisidan” kelgan. Gaitilik noqonuniy muhojirlar ko‘pincha Bagama orollariga yoki turmush darajasi sezilarli darajada yuqori bo‘lgan Turk va Kaykos orollariga borishga harakat qiladi. Gaiti qirg‘og‘idan to qayiq topilgan Grand Turk oroligacha bo‘lgan masofa 200 kilometrdan ortiq.
Shuningdek, qayiqda Bagama orollaridan AQShga yetib olishni istagan Dominikan Respublikasi muhojirlari bo‘lishi mumkin degan taxminlar mavjud. Biroq nashrning yozishicha, hozirda kemaning orolga Afrika g‘arbiy qirg‘og‘idan Atlantika orqali kelgani haqidagi taxmin tekshirilmoqda. Shunday bo‘lgan taqdirda qayiqdagilar suvsizlikdan halok bo‘lgan bo‘lishi mumkin. Associated Press xabariga ko‘ra, ular orasida ikki bolaning ham jasadi bor.
“Qayiqdagi odamlarning o‘limiga nima sabab bo‘lgani aniqlanmagan bo‘lsa-da, qasddan qilingan qotillik ehtimoli mavjud emas, Biroq tergov ularning qanday qilib halok bo‘lgani haqidagi barcha versiyalarni o‘rganmoqda”, — deyiladi Turk va Kaykos politsiya boshqarmasi matbuot xizmati tomonidan tarqatilgan bayonotda.